title: PROVEDBENA UREDBA KOMISIJE (EU) …/... o utvrđivanju pravila za primjenu uredbi (EU) br. 1307/2013 i (EU) br. 1308/2013 Europskog parlamenta i Vijeća u pogledu dostavljanja informacija i dokumenata Komisiji te o izmjeni i stavljanju izvan snage nekoliko uredbi Komisije

text:
               PROVEDBENA UREDBA KOMISIJE (EU) …/...

               оd 20.4.2017.

               o utvrđivanju pravila za primjenu uredbi (EU) br. 1307/2013 i (EU) br. 1308/2013 Europskog parlamenta i Vijeća u pogledu dostavljanja informacija i dokumenata Komisiji te o izmjeni i stavljanju izvan snage nekoliko uredbi Komisije

               (Tekst značajan za EGP)

               EUROPSKA KOMISIJA,

               uzimajući u obzir Ugovor o funkcioniranju Europske unije,

               uzimajući u obzir Uredbu (EU) br. 1307/2013 Europskog parlamenta i Vijeća od 17. prosinca 2013. o utvrđivanju pravila za izravna plaćanja poljoprivrednicima u programima potpore u okviru zajedničke poljoprivredne politike i o stavljanju izvan snage Uredbe Vijeća (EZ) br. 637/2008 i Uredbe Vijeća (EZ) br. 73/2009
                  1
               , a posebno njezin članak 67. stavak 3.,

               uzimajući u obzir Uredbu (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007
                  2
               , a posebno njezine članke 126. i 151. te članak 223. stavak 3.,

               budući da:

               (1)Uredbom (EU) br. 1307/2013 i Uredbom (EU) br. 1308/2013 stavljene su izvan snage i zamijenjene Uredba Vijeća (EZ) br. 73/2009
                  3
                odnosno Uredba Vijeća (EZ) br. 1234/2007
                  4
               . Uredbom (EU) br. 1307/2013 i Uredbom (EU) br. 1308/2013 te aktima donesenima na temelju tih uredbi utvrđuju se brojne obveze u pogledu dostavljanja informacija i dokumenata Komisiji. Tim se uredbama ujedno ovlašćuje Komisiju za donošenje delegiranih i provedbenih akata u tom području. Kako bi se državama članicama osiguralo neometano dostavljanje informacija i dokumenata Komisiji, potrebno je donijeti određena pravila s pomoću takvih akata. Tim bi se aktima trebala zamijeniti pravila utvrđena u Uredbi Komisije (EZ) br. 792/2009
                  5
                koja je stavljena izvan snage Delegiranom uredbom Komisije (EU) 2017/xxx
                  6
               .

               (2)Trebalo bi utvrditi način dostavljanja informacija i dokumenata potrebnih za ispunjenje obveza obavješćivanja utvrđenih u Uredbi (EU) br. 1307/2013 i Uredbi (EU) br. 1308/2013 kako su dopunjene Delegiranom uredbom 2017/xxx te bi trebalo navesti iznimke za taj način obavješćivanja.

               (3)Kako bi se dokumenti smatrali valjanima za potrebe Komisije, trebalo bi biti moguće jamčiti vjerodostojnost, cjelovitost i čitljivost dokumenata i s njima povezanih metapodataka u cijelom razdoblju u kojemu se moraju čuvati.

               (4)Dokumentima bi trebalo upravljati u skladu s pravilima o zaštiti osobnih podataka. U tom bi se cilju trebala primjenjivati opća pravila utvrđena zakonodavstvom Unije, posebno Direktivom 95/46/EZ Europskog parlamenta i Vijeća
                  7
               , uredbama (EZ) br. 45/2001
                  8
                i (EZ) br. 1049/2001
                  9
                Europskog parlamenta i Vijeća te Direktivom 2002/58/EZ Europskog parlamenta i Vijeća
                  10
                i trebalo bi utvrditi dodatne odredbe kojima bi se usmjeravalo države članice.

               (5)Važno je da informacije koje se dostavljaju budu točne i potpune te relevantne za predmetno tržište, a države članice trebale bi uvesti mjere kojima će to osigurati, uključujući one kojima će osigurati da im gospodarski subjekti dostave potrebne informacije u odgovarajućem roku.

               (6)Za potrebe pojednostavnjenja i smanjenja administrativnog opterećenja, kad država članica ne dostavi obavijest, Komisija bi trebala smatrati da je obavijest države članice nepostojeća.

               (7)Države članice mogu dostaviti dodatne informacije koje su relevantne za tržište uz one koje se zahtijevaju ovom Uredbom. Komisija u okviru informacijskog sustava stavlja na raspolaganje odgovarajući obrazac za prijenos takvih informacija.

               (8)Informacije o cijenama proizvoda i proizvodnji te tržišne informacije potrebne su u svrhu praćenja, analize i upravljanja tržištem poljoprivrednih proizvoda te za potrebe primjene Uredbe (EU) br. 1308/2013. Stoga je primjereno utvrditi pravila u pogledu dostavljanja tih informacija.

               (9)Kako bi se pojednostavnio i olakšao pristup pravilima koja se odnose na obveze obavješćivanja, primjereno je u ovu Uredbu uključiti odredbe kojih će se države članice pridržavati pri obavješćivanju Komisije o podatcima o poljoprivrednim tržištima, posebno cijenama, proizvodnji i bilanci stanja, koje su trenutačno propisane uredbama Komisije (EZ) br. 315/2002
                  11
               , (EZ) br. 546/2003
                  12
               , (EZ) br. 1709/2003
                  13
               ,  (EZ) br. 2336/2003
                  14
               , (EZ) br. 2095/2005
                  15
               , (EZ) br. 952/2006
                  16
               , (EZ) br. 1557/2006
                  17
               , (EZ) br. 589/2008
                  18
               , (EZ) br. 826/2008
                  19
               , (EZ) br. 1249/2008
                  20
               , (EZ) br. 436/2009
                  21
               , (EU) br. 1272/2009
                  22
                i (EU) br. 479/2010
                  23
                te provedbenim uredbama Komisije (EU) br. 543/2011
                  24
               , (EU) br. 1288/2011
                  25
               , (EU) br. 1333/2011
                  26
                i (EU) 807/2013
                  27
               . Te bi obveze obavješćivanja trebalo ažurirati s obzirom na stečeno iskustvo i radi učinkovitijeg upravljanja zajedničkom poljoprivrednom politikom.

               (10)Kako bi se dobila sveobuhvatna slika podataka o cijenama koji se dostavljaju te radi praćenja trendova, primjereno je zatražiti da se definiraju sve cjenovne serije.

               (11)Države članice koje nisu uvele euro dostavljaju informacije o cijenama u svojoj službenoj valuti.

               (12)Unija je obvezna o određenim pitanjima obavješćivati Svjetsku trgovinsku organizaciju (WTO) u skladu s člankom 18. stavkom 2. Sporazuma o poljoprivredi WTO-a
                  28
               , kako je dodatno pojašnjeno u stavku 4. dokumenta WTO-a G/AG/2 od 30. lipnja 1995. i Prilogu Ministarskoj odluci WTO-a od 19. prosinca 2015. o izvoznoj konkurenciji (WT/MIN(15)/45-WT/L/980). Kako bi ispunila te zahtjeve, Europska unija od država članica traži određene informacije, a posebno informacije o domaćoj potpori i izvoznoj konkurenciji. Stoga bi trebalo utvrditi odredbe u pogledu obavijesti koje države članice dostavljaju Komisiji za te potrebe.

               (13)Odredbe o obavješćivanju u sektoru šećera trebale bi se primjenjivati od 1 listopada 2017. kako bi se omogućio nesmetan prijelaz nakon završetka sustava kvota.

               (14)Uredbe (EZ) br. 315/2002, (EZ) br. 952/2006, (EZ) br. 589/2008, (EZ) br. 826/2008, (EZ) br. 1249/2008, (EZ) br. 436/2009, (EU) br. 1272/2009, (EU) br. 479/2010, i provedbene uredbe (EU) br. 543/2011, (EU) br. 1333/2011 i (EU) br. 807/2013 trebalo bi stoga na odgovarajući način izmijeniti. Uredbe (EZ) br. 546/2003, (EZ) br. 1709/2003, (EZ) br. 2336/2003, (EZ) br. 2095/2005 i (EZ) br. 1557/2006 te Provedbenu uredbu (EU) br. 1288/2011 trebalo bi staviti izvan snage.

               (15)Mjere predviđene ovom Uredbom u skladu su s mišljenjem Odbora za izravna plaćanja i Odbora za zajedničku organizaciju poljoprivrednih tržišta,

               DONIJELA JE OVU UREDBU:

               POGLAVLJE I.

               Načela i zahtjevi u pogledu informacijskog sustava

               Članak 1.

               Informacijski sustav Komisije i način obavješćivanja

               1.Dostavljanje informacija i dokumenata potrebnih u skladu s obvezama obavješćivanja utvrđenima u Uredbi (EU) br. 1307/2013 i Uredbi (EU) br. 1308/2013 te u aktima donesenima na temelju tih uredbi provodi se u okviru sustava temeljenog na informacijskoj tehnologiji koji Komisija stavlja na raspolaganje državama članicama.

               Informacije i dokumenti pripremaju se i dostavljaju u skladu sa sljedećim:

               (a)postupcima koji su utvrđeni za informacijski sustav;

               (b)pravima pristupa koja dodjeljuje jedinstveno tijelo za vezu navedeno u Delegiranoj uredbi (EU) 2017/xxx; i

               (c)obrascima stavljenima na raspolaganje korisnicima u informacijskom sustavu.

               2.Odstupanjem od prvog odlomka stavka 1., države članice mogu zatražene informacije dostaviti Komisiji poštom, telefaksom, elektroničkom poštom ili fizički:

               (a)ako Komisija nije stavila na raspolaganje informacijsku tehnologiju potrebnu za određenu obvezu obavješćivanja:

               (b)u slučaju više sile ili iznimnih okolnosti zbog kojih se država članica ne može služiti informacijskim sustavom iz stavka 1.

               Članak 2.

               Cjelovitost i čitljivost tijekom vremena

               Informacijski sustav koji Komisija stavlja na raspolaganje osmišljen je tako da štiti cjelovitost poslanih i pohranjenih dokumenata. Sustav posebno:

               (a)omogućuje nedvosmislenu identifikaciju svakog korisnika i sadržava učinkovite mjere kontrole prava pristupa kako bi se spriječio nezakonit, zlonamjeran i neovlašten pristup, brisanje, izmjena ili premještanje dokumenata, spisa ili metapodataka;

               (b)opremljen je sustavima fizičke zaštite od neovlaštenog ulaska i prirodnih nepogoda te zaštitom programske opreme od mogućih informatičkih napada;

               (c)sprječava sve neovlaštene promjene i sadržava mehanizme za osiguranje cjelovitosti s pomoću kojih se može provjeriti je li dokument izmijenjen tijekom vremena;

               (d)za svaku bitnu fazu postupka osigurava revizijski trag;

               (e)pohranjene podatke čuva u okruženju koje je sigurno kako u fizičkom pogledu tako i u pogledu programske opreme, u skladu s točkom (b);

               (f)osigurava pouzdane postupke pretvaranja podataka iz jednog formata u drugi i prijenosa iz jednog programskog okruženja u drugo, kako bi dokumenti bili čitljivi i dostupni tijekom cijelog propisanog razdoblja pohrane;

               (g)ima dovoljno detaljnu i ažuriranu funkcionalnu i tehničku dokumentaciju u pogledu djelovanja i značajki sustava; osigurava dostupnost dokumentacije u svakom trenutku organizacijskim jedinicama koje su odgovorne za funkcionalne i/ili tehničke specifikacije.

               Članak 3.

               Vjerodostojnost dokumenata

               Dokument koji se šalje ili pohranjuje s pomoću informacijskog sustava u skladu s ovom Uredbom smatra se vjerodostojnim ako je osoba koja ga je poslala pravilno identificirana i ako je dokument sastavljen i poslan u skladu s ovom Uredbom.

               Članak 4.

               Zaštita osobnih podataka

               1.Odredbe ove Uredbe primjenjuju se ne dovodeći u pitanje Direktivu 95/46/EZ, Uredbu (EZ) br. 45/2001, Uredbu (EZ) br. 1049/2001 i Direktivu 2002/58/EZ te odredbe donesene u skladu s njima.

               2.Države članice poduzimaju potrebne mjere za zaštitu povjerljivosti podataka dobivenih od gospodarskih subjekata.

               3.Ako su informacije koje se dostavljaju Komisiji dobivene od manje od tri subjekta, ili ako informacije dobivene od jednog subjekta čine više od 70 % ukupne količine dostavljenih informacija, predmetna država članica ukazuje na to kad dostavlja informacije Komisiji.

               4.Komisija ne objavljuje informacije na način koji bi mogao dovesti do identifikacije pojedinog subjekta. Ako postoji takav rizik, Komisija te informacije objavljuje samo u sažetom obliku.

               Članak 5.

               Standardno obavješćivanje

               Osim kako je drukčije predviđeno aktima navedenima u članku 1., ako država članica Komisiji nije dostavila zatražene informacije ili dokumente do isteka roka („nije dostavljeno”), smatra se da su države članice Komisiji dostavile:

               (a)u slučaju kvantitativnih informacija, informacije vrijednosti nula;

               (b)u slučaju kvalitativnih informacija, stanje „ništa za izvijestiti”.

               POGLAVLJE II.

               Obavijesti o cijenama, proizvodnji, tržišnim informacijama i informacijama koje se zahtijevaju na temelju međunarodnih sporazuma

               Odjeljak 1.
                  Obavijesti o cijenama, proizvodnji i tržišnim informacijama

               Članak 6.

               Obavijesti o cijenama, proizvodnji i stanju tržišta

               Dostavljanje informacija o cijenama koje se zahtijeva u skladu s obvezom obavješćivanja utvrđenom u članku 2. Delegirane uredbe (EU) 2017/xxx izvršava se u skladu s prilozima I. i II.

               Obavješćivanje o proizvodnji i tržištima koje se zahtijeva u skladu s obvezom obavješćivanja utvrđenom u članku 2. Delegirane uredbe (EU) 2017/xxx izvršava se u skladu s Prilogom III.

               Članak 7.

               Cjelovitost informacija

               1.Države članice poduzimaju potrebne mjere kako bi osigurale da su dostavljene informacije relevantne za predmetno tržište te da su točne i potpune. Države članice osiguravaju da dostavljeni kvantitativni podatci čine dosljedan statistički niz. Ako određena država članica s razlogom smatra da dostavljene informacije možda nisu relevantne, točne ili potpune, predmetna država članica na to će uputiti Komisiju pri dostavljanju informacija.

               2.Države članice obavješćuju Komisiju o svim važnim novim informacijama koje bi mogle znatno izmijeniti već dostavljene informacije.

               3.Države članice poduzimaju potrebne mjere kako bi osigurale da im predmetni gospodarski subjekti dostave zatražene informacije u odgovarajućem roku. Gospodarski subjekti državama članicama dostavljaju informacije potrebne za usklađivanje sa zahtjevima u pogledu informacija utvrđenima u ovoj Uredbi.

               Članak 8.

               Dodatne informacije

               Države članice Komisiji mogu dostaviti dodatne informacije uz one obvezne u skladu s prilozima I., II. i III. s pomoću informacijskog sustava iz članka 1. ako predmetna država članica takve informacije smatra relevantnima. Te se obavijesti dostavljaju s pomoću obrasca koji Komisija stavlja na raspolaganje u sustavu.

               Članak 9.

               Definiranje cijena

               1.Uz sve obavijesti o cijeni koje se zahtijevaju ovim odjeljkom države članice dostavljaju i informacije o izvoru i metodologiji upotrijebljenoj za utvrđivanje navedenih cijena. U te se obavijesti uključuju informacije o reprezentativnim tržištima koja utvrđuju države članice i povezanim koeficijentima ponderiranja.

               2.Države članice obavješćuju Komisiju o svim promjenama informacija dostavljenih u skladu sa stavkom 1.

               3.Države članice Komisiji osiguravaju pravo objave podataka koje joj dostave, u skladu s člankom 4.

               Članak 10.

               Izvješćivanje o cijenama u službenoj valuti

               Ako nije drukčije određeno u prilozima I., II. i III., države članice dostavljaju informacije o cijenama u svojoj službenoj valuti, bez PDV-a.

               Članak 11.

               Tjedno praćenje cijena

               Ako nije drukčije određeno u Prilogu I., države članice Komisiji tjedno dostavljaju informacije o cijenama navedene u tom Prilogu najkasnije do 12:00 (po briselskom vremenu) svake srijede za prethodni tjedan.

               Članak 12.

               Informacije o cijenama koje nisu na tjednoj osnovi i praćenje proizvodnje

               Države članice u utvrđenom roku Komisiji dostavljaju sljedeće:

               (a)informacije o cijenama koje nisu na tjednoj osnovi navedene u Prilogu II. ovoj Uredbi; i

               (b)informacije o proizvodnji i tržištu navedene u Prilogu III. ovoj Uredbi.

               Odjeljak 2.
                  Obavijesti koje se zahtijevaju na temelju međunarodnih sporazuma

               Članak 13.

               Podatci WTO-a o domaćoj potpori

               1.Države članice obavješćuju Komisiju do 31. listopada svake godine o podatcima o nacionalnim proračunskim izdatcima, uključujući otpisane prihode, mjerama domaće potpore u korist poljoprivrednih proizvođača za prethodnu financijsku godinu Unije. U obavješćivanje se uključuju i podatci o mjerama koje su sufinancirane iz proračuna Unije te su obuhvaćene i nacionalne i Unijine komponente financiranja. Obavješćivanjem nisu obuhvaćene mjere koje se u potpunosti financiraju iz proračuna Unije.

               2.Podatci koji se zahtijevaju u okviru stavka 1. jesu oni koji su navedeni u dokumentu WTO-a G/AG/2 o domaćoj potpori te se o njima obavješćuje uz upotrebu formata navedenog u tom dokumentu.

               Članak 14.

               Podatci WTO-a o izvoznoj konkurenciji

               1.Države članice obavješćuju Komisiju najkasnije do 28. veljače svake godine o podatcima za prethodnu kalendarsku godinu o sljedećim mjerama u pogledu izvozne konkurencije koje primjenjuju:

               (a)financijska potpora izvozu (izvozni krediti, garancije za izvozne kredite ili programi osiguranja);

               (b)međunarodna pomoć u hrani;

               (c)državna poduzeća koja se bave izvozom poljoprivrednih proizvoda.

               2.Podatci koji se zahtijevaju u okviru stavka 1. jesu oni koji su navedeni u Prilogu Ministarskoj odluci WTO-a od 19. prosinca 2015. o izvoznoj konkurenciji te se o njima obavješćuje uz upotrebu formata navedenog u tom Prilogu.

               POGLAVLJE III.

               ZAVRŠNE ODREDBE

               Članak 15.
               Izmjene nekoliko uredbi i prijelazne odredbe

               1.Briše se članak 1. Uredbe (EZ) br. 315/2002;

               2.Brišu se članci 12., 13., 14., 14.a, 15.a, 20., 21. i 22. Uredbe (EZ) br. 952/2006 s učinkom od 1. listopada 2017. Te će se odredbe nastaviti primjenjivati u pogledu preostalih obavijesti koje se odnose na sustav kvota za šećer;

               3.Briše se članak 31. Uredbe (EZ) br. 589/2008;

               4.Briše se točka A Priloga III. Uredbi (EZ) br. 826/2008;

               5.Brišu se članak 16. stavak 8., članak 17., članak 25. stavak 3., članak 27. stavci 1. i 2., članak 34. stavak 2. i članak 36. Uredbe (EZ) br. 1249/2008;

               6.Briše se članak 19. Uredbe (EZ) br. 436/2009, osim stavka 1. točke (b) podtočke iii. i stavka 2. koji će se nastaviti primjenjivati do 31. srpnja 2017.;

               7.Briše se članak 56. stavci 3. i 4. Uredbe (EU) br. 1272/2009;

               8.Brišu se članci 1.a, 2. i 3. Uredbe (EU) br. 479/2010;

               9.Briše se članak 98. Provedbene uredbe (EU) br. 543/2011;

               10.Briše se članak 11. Provedbene uredbe (EU) br. 1333/2011;

               11.Brišu se članak 4. stavci 2. i 3. te članak 7. Provedbene uredbe (EU) br. 807/2013.

               Članak 16.

               Stavljanje izvan snage

               Stavljaju se izvan snage sljedeće uredbe:

               Uredba (EZ) br. 546/2003;

               Uredba (EZ) br. 1709/2003;

               Uredba (EZ) br. 2336/2003;

               Uredba (EZ) br. 2095/2005;

               Uredba (EZ) br. 1557/2006;

               Provedbena uredba (EU) br. 1288/2011.

               Članak 17.

               Stupanje na snagu

               Ova Uredba stupa na snagu sedmog dana od dana objave u Službenom listu Europske unije.

               Točka 1. Priloga II. i točka 2. Priloga III. primjenjuju se od 1. listopada 2017.

               Ova je Uredba u cijelosti obvezujuća i izravno se primjenjuje u svim državama članicama.

               Sastavljeno u Bruxellesu 20.4.2017.

                     Za Komisiju

                     Predsjednik
                     Jean-Claude JUNCKER

                     (1)
                  SL L 347, 20.12.2013., str. 608.

                     (2)
                  SL L 347, 20.12.2013., str. 671.

                     (3)
                  Uredba Vijeća (EZ) br. 73/2009 od 19. siječnja 2009. o utvrđivanju zajedničkih pravila za programe izravne potpore za poljoprivrednike u okviru zajedničke poljoprivredne politike i utvrđivanju određenih programa potpore za poljoprivrednike, o izmjeni uredaba (EZ) br. 1290/2005, (EZ) br. 247/2006, (EZ) br. 378/2007 i stavljanju izvan snage Uredbe (EZ) br. 1782/2003 (SL L 30, 31.1.2009., str. 16.).

                     (4)
                  Uredba Vijeća (EZ) br. 1234/2007 od 22. listopada 2007. o uspostavljanju zajedničke organizacije poljoprivrednih tržišta i o posebnim odredbama za određene poljoprivredne proizvode (Uredba o jedinstvenom ZOT-u) (SL L 299, 16.11.2007., str. 1.).

                     (5)
                  Uredba Komisije (EZ) br. 792/2009 od 31. kolovoza 2009. o detaljnim pravilima u skladu s kojima države članice Komisiji moraju dostavljati podatke i dokumente pri provedbi zajedničke organizacije tržišta, sustava izravnih plaćanja, promidžbe poljoprivrednih proizvoda i režima koji se primjenjuju na najudaljenije regije i manje otoke u Egejskom moru (SL L 228, 1.9.2009., str. 3.).

                     (6)
                  Delegirana uredba Komisije (EU) .../... od ... o dopuni Uredbe (EU) br. 1307/2013 i Uredbe (EU) br. 1308/2013 Europskog parlamenta i Vijeća u pogledu dostavljanja informacija i dokumenata Komisiji (SL L ...).

                     (7)
                  Direktiva 95/46/EZ Europskog parlamenta i Vijeća od 24. listopada 1995. o zaštiti pojedinaca u vezi s obradom osobnih podataka i o slobodnom protoku takvih podataka (SL L 281, 23.11.1995., str. 31.).

                     (8)
                  Uredba (EZ) br. 45/2001 Europskog parlamenta i Vijeća od 18. prosinca 2000. o zaštiti pojedinaca u vezi s obradom osobnih podataka u institucijama i tijelima Zajednice i o slobodnom kretanju takvih podataka (SL L 8, 12.1.2001., str. 1.).

                     (9)
                  Uredba (EZ) br. 1049/2001 Europskog parlamenta i Vijeća od 30. svibnja 2001. o javnom pristupu dokumentima Europskog parlamenta, Vijeća i Komisije (SL L 145, 31.5.2001., str. 43.).

                     (10)
                  Direktiva 2002/58/EZ Europskog parlamenta i Vijeća od 12. srpnja 2002. o obradi osobnih podataka i zaštiti privatnosti u području elektroničkih komunikacija (Direktiva o privatnosti i elektroničkim komunikacijama) (SL L 201, 31.7.2002., str. 37.).

                     (11)
                  Uredba Komisije (EZ) br. 315/2002 od 20. veljače 2002. o utvrđivanju cijena svježih ili ohlađenih ovčjih trupova na reprezentativnom tržištu Zajednice (SL L 50, 21.2.2002., str. 47.).

                     (12)
                  Uredba Komisije (EZ) br. 546/2003 od 27. ožujka 2003. o određenim službenim obavijestima u vezi s primjenom Uredbi Vijeća (EEZ) br. 2771/75, (EEZ) br. 2777/75 i (EEZ) br. 2783/75 u sektorima jaja i mesa peradi (SL L 81, 28.3.2003., str. 12.).

                     (13)
                  Uredba Komisije (EZ) br. 1709/2003 od 26. rujna 2003. o izjavama o prinosu i zalihama riže (SL L 243, 27.9.2003., str. 92.).

                     (14)
                  Uredba Komisije (EZ) br. 2336/2003 od 30. prosinca 2003. o uvođenju određenih detaljnih pravila za primjenu Uredbe Vijeća (EZ) br. 670/2003 o posebnim mjerama za tržište etilnog alkohola poljoprivrednog podrijetla (SL L 346, 31.12.2003., str. 19.).

                     (15)
                  Uredba Komisije (EZ) br. 2095/2005 od 20. prosinca 2005. o utvrđivanju detaljnih pravila za primjenu Uredbe Vijeća (EEZ) br. 2075/92 u pogledu dostavljanja informacija o duhanu (SL L 335, 21.12.2005, str. 6.).

                     (16)
                  Uredba Komisije (EZ) br. 952/2006 od 29. lipnja 2006. o utvrđivanju detaljnih pravila za primjenu Uredbe Vijeća (EZ) br. 318/2006 u pogledu upravljanja tržištem šećera Zajednice i sustavom kvota (SL L 178, 1.7.2006., str. 39.).

                     (17)
                  Uredba Komisije (EZ) br. 1557/2006 od 18. listopada 2006. o utvrđivanju detaljnih pravila za provedbu Uredbe Vijeća (EZ) br. 1952/2005 u pogledu registracije ugovora i dostavljanja podataka koji se odnose na hmelj (SL L 288, 19.10.2006., str. 18).

                     (18)
                  Uredba Komisije (EZ) br. 589/2008 od 23. lipnja 2008. o utvrđivanju detaljnih pravila za provedbu Uredbe Vijeća (EZ) br. 1234/2007 u pogledu tržišnih standarda za jaja (SL L 163, 24.6.2008., str. 6.).

                     (19)
                  Uredba Komisije (EZ) br. 826/2008 od 20. kolovoza 2008. o utvrđivanju zajedničkih pravila za dodjelu potpore za privatno skladištenje određenih poljoprivrednih proizvoda (SL L 223, 21.8.2008., str. 3.).

                     (20)
                  Uredba Komisije (EZ) br. 1249/2008 od 10. prosinca 2008. o utvrđivanju detaljnih pravila primjene ljestvice Zajednice za klasifikaciju goveđih, svinjskih i ovčjih trupova i izvješćivanja o njihovim cijenama (SL L 337, 16.12.2008., str. 3.).

                     (21)
                  Uredba Komisije (EZ) br. 436/2009 od 26. svibnja 2009. o utvrđivanju detaljnih pravila za primjenu Uredbe Vijeća (EZ) br. 479/2008 u pogledu vinogradarskog registra, obveznih izjava te prikupljanja informacija za praćenje tržišta vina, dokumenata koji prate pošiljke proizvoda od grožđa i vina i evidencija koje se vode u vinskom sektoru (SL L 128, 27.5.2009., str. 15.).

                     (22)
                  Uredba Komisije (EU) br. 1272/2009 od 11. prosinca 2009. o utvrđivanju zajedničkih detaljnih pravila za provedbu Uredbe Vijeća (EZ) br. 1234/2007 u pogledu otkupa i prodaje poljoprivrednih proizvoda u okviru javne intervencije (SL L 349, 29.12.2009., str. 1.).

                     (23)
                  Uredba Komisije (EU) br. 479/2010 od 1. lipnja 2010. o utvrđivanju pravila za provedbu Uredbe Vijeća (EZ) br. 1234/2007 u pogledu obavješćivanja Komisije od strane država članica u sektoru mlijeka i mliječnih proizvoda (SL L 135, 2.6.2010., str. 26.).

                     (24)
                  Provedbena Uredba Komisije (EU) br. 543/2011 od 7. lipnja 2011. o utvrđivanju detaljnih pravila za primjenu Uredbe Vijeća (EZ) br. 1234/2007 za sektore voća i povrća te prerađevina voća i povrća (SL L 157, 15.6.2011., str. 1.).

                     (25)
                  Provedbena uredba Komisije (EU) br. 1288/2011 od 9. prosinca 2011. o obavješćivanju o veleprodajnim cijenama banana u okviru zajedničke organizacije poljoprivrednih tržišta (SL L 328, 10.12.2011., str. 42).

                     (26)
                  Provedbena uredba Komisije (EU) br. 1333/2011 od 19. prosinca 2011. o utvrđivanju tržišnih standarda za banane, pravila za provjeru usklađenosti s tim tržišnim standardima i zahtjeva u pogledu obavješćivanja u sektoru banana (SL L 336, 20.12.2011., str. 23.).

                     (27)
                  Uredba Komisije (EZ) br. 807/2013 od 26. kolovoza 2013. o utvrđivanju detaljnih pravila za primjenu Uredbe Vijeća (EZ) br. 1234/2007 u pogledu utvrđivanja cijena određenih životinja vrste goveda na reprezentativnim tržištima Unije (SL L 228, 27.8.2013., str. 5.).

                     (28)
                  Urugvajska runda multilateralnih trgovinskih pregovora (1986. – 1994.) – Prilog 1. – Prilog 1.A – Sporazum o poljoprivredi (WTO-GATT 1994) WTO-„GATT 1994” (SL L 336, 23.12.1994., str. 22).

    ---documentbreak---

               HR

               PRILOG I.

               ZAHTJEVI U POGLEDU TJEDNIH INFORMACIJA O CIJENAMA IZ ČLANKA 11.

               1.Žitarice

               Sadržaj obavijesti: reprezentativne tržišne cijene za sve žitarice i značajke žitarica koje se smatraju relevantnima za tržište Unije, izražene za tonu proizvoda.

               Države članice na koje se odnosi predmetno pitanje: sve države članice.

               Ostalo: cijene se odnose posebno na kvalitativne značajke, mjesto kotacije i fazu trženja za svaki proizvod.

               2.Riža

               Sadržaj obavijesti: reprezentativne tržišne cijene za sve sorte riže koje se smatraju relevantnima za tržište Unije, izražene za tonu proizvoda.

               Države članice na koje se odnosi predmetno pitanje: države članice koje proizvode rižu.

               Ostalo: cijene se odnose posebno na stupanj prerade, mjesto kotacije i fazu trženja za svaki proizvod.

               3.Maslinovo ulje

               Sadržaj obavijesti: prosječne cijene zabilježene na glavnim reprezentativnim tržištima i nacionalne prosječne cijene za kategorije maslinova ulja navedene u dijelu VIII. Priloga VII. Uredbi (EU) br. 1308/2013, izražene za 100 kg proizvoda.

               Države članice na koje se odnosi predmetno pitanje: države članice koje proizvedu više od 20 000 t maslinova ulja u godišnjem razdoblju od 1. listopada do 30. rujna.

               Ostalo: cijene se odnose na nepakirano maslinovo ulje, franko uljara za djevičansko maslinovo ulje i franko tvornica za druge kategorije. Reprezentativnim tržištima obuhvaćeno je najmanje 70 % nacionalne proizvodnje predmetnog proizvoda.

               4.Voće i povrće

               Sadržaj obavijesti: jedna ponderirana prosječna cijena za vrste i sorte voća i povrća iz dijela A Priloga XV. Provedbenoj uredbi (EU) br. 543/2011 koje ispunjavaju opće tržne standarde određene u dijelu A Priloga I. toj Uredbi ili za I. razred za proizvode obuhvaćene određenim tržišnim standardom, izražena za 100 kg neto mase proizvoda.

               Države članice na koje se odnosi predmetno pitanje: države članice navedene u Prilogu XV. Provedbenoj uredbi (EU) br. 543/2011, kad su dostupni podatci.

               Ostalo: Cijene se odnose na cijene franko mjesta pakiranja, sortirano, upakirano i, ako je moguće, na paletama.

               5.Banane

               Sadržaj obavijesti: veleprodajna cijena za žute banane obuhvaćene oznakom KN 0803 90 10, izražena za 100 kg proizvoda.

               Države članice na koje se odnosi predmetno pitanje: sve države članice koje stavljaju na tržište više od 50 000 tona žutih banana u kalendarskoj godini.

               Ostalo: obavješćuje se o cijenama po skupinama zemalja podrijetla

               6.Meso

               Sadržaj obavijesti: cijene goveđih, svinjskih i ovčjih trupova i određenih živih goveda, teladi i prasadi u skladu s razvrstavanjem goveđih, svinjskih i ovčjih trupova i izvješćivanju o tržišnim cijenama u skladu s pravilima Unije u okviru Uredbe (EU) br. 1308/2013.

               Države članice na koje se odnosi predmetno pitanje: sve države članice.

               Ostalo: ako po mišljenju nadležnog tijela predmetne države članice nema dovoljno trupova ili živih životinja za obavješćivanje, predmetna država članica može odlučiti da u tom razdoblju obustavi bilježenje cijena takvih trupova ili živih životinja te obavješćuje Komisiju o razlogu zbog kojeg je tako odlučila.

               7.Mlijeko i mliječni proizvodi

               Sadržaj obavijesti: cijene sirutke u prahu, obranog mlijeka u prahu, punomasnog mlijeka u prahu, maslaca i industrijskog sira, izražene za 100 kg proizvoda.

               Države članice na koje se odnosi predmetno pitanje: države članice čija nacionalna proizvodnja čini 2 % ili više proizvodnje Unije; ili, u slučaju industrijskog sira, ako ta vrsta sira čini 4 % ili više ukupne nacionalne proizvodnje sira.

               Ostalo: obavješćuje se o cijenama proizvoda kupljenih od proizvođača, isključujući druge troškove (prijevoz, utovar, rukovanje, skladištenje, palete, osiguranje itd.) na temelju ugovora sklopljenih za isporuke u roku od tri mjeseca.

               8.Jaja

               Sadržaj obavijesti: veleprodajne cijene za jaja klase A dobivena od kokoši iz kaveznog uzgoja (prosjek kategorija L i M), izražene za 100 kg proizvoda.

               Države članice na koje se odnosi predmetno pitanje: sve države članice.

               Ostalo: obavješćuje se o cijenama franko mjesta pakiranja. Ako proizvodnja u okviru kaveznog uzgoja više nije reprezentativna, predmetna država članica obavješćuje o veleprodajnoj cijeni jaja klase A dobivenih od kokoši nesilica iz uzgoja u zatvorenim objektima, izraženoj za 100 kg proizvoda.

               9.Meso peradi

               Sadržaj obavijesti: prosječna veleprodajna cijena za cijele piliće klase A („65 % pilići”), izražena za 100 kg proizvoda.

               Države članice na koje se odnosi predmetno pitanje: sve države članice.

               Ostalo: obavješćuje se o cijenama za proizvode u klaonicama ili onima zabilježenima na reprezentativnim tržištima. Ako je u smislu strukture tržišta važna neka druga obrada pilića ili određeni komadi piletine, predmetna država članica može, uz prosječnu veleprodajnu cijenu za cijele piliće klase A („65 % pilići”), obavijestiti i o veleprodajnoj cijeni za drukčiju obradu pilića ili komade kvalitete klase A, navodeći vrstu obrade ili komada na koju se cijena odnosi, a izražava se za 100 kg proizvoda.

               PRILOG II.

               ZAHTJEVI U POGLEDU INFORMACIJA O CIJENAMA KOJE NISU NA TJEDNOJ OSNOVI IZ ČLANKA 12. TOČKE (a)

               1.Šećer

               Sadržaj obavijesti:

               (a)Ponderirani prosjeci sljedećih cijena šećera, izraženi za tonu šećera, kao i ukupne odgovarajuće količine i ponderirana standardna odstupanja:

               i.za prethodni mjesec prodajna cijena;

               ii.za tekući mjesec predviđena prodajna cijena u okviru ugovora ili drugih transakcija.

               (b)ponderirana prosječna cijena šećerne repe tijekom prethodne tržišne godine, izražena za tonu repe, kao i ukupne odgovarajuće količine.

               Države članice na koje se odnosi predmetno pitanje:

               (a)za cijene šećera, sve države članice u kojima se proizvodi više od 10 000 tona šećera od šećerne repe ili sirovog šećera;

               (b)za cijene šećerne repe, sve države članice u kojima se proizvodi šećerna repa.

               Razdoblje za dostavljanje obavijesti:

               (a)za cijene šećera do kraja svakog mjeseca;

               (b)za cijene šećerne repe do 30. lipnja svake godine.

               Ostalo: cijene se utvrđuju u skladu s metodologijom koju je objavila Komisija i odnose se na:

               (a)cijene za bijeli šećer u rasutom stanju, franko tvornica, za šećer standardne kvalitete kako je definirana u točki B podtočki II. Priloga III. Uredbi (EU) br. 1308/2013,  prikupljene od poduzeća za proizvodnju šećera i rafinerije;

               (b)cijene šećerne repe, za šećernu repu standardne kvalitete kako je definirana u točki B podtočki I. Priloga III. Uredbi (EU) br. 1308/2013, koju proizvođačima plaćaju poduzeća za proizvodnju šećera. Šećerna repa odnosi se na istu tržišnu godinu kao šećer koji je iz nje dobiven.

               2.Lanena vlakna

               Sadržaj obavijesti: prosječne cijene, franko tvornica, za prethodni mjesec, zabilježene na glavnim reprezentativnim tržištima za duga lanena vlakna, izražene za tonu proizvoda.

               Države članice na koje se odnosi predmetno pitanje: sve države članice u kojima se proizvode duga lanena vlakna na površini većoj od 1000 ha na kojoj su zasađena lanena vlakna.

               Razdoblje za dostavljanje obavijesti: do 25. dana svakog mjeseca za prethodni mjesec.

               3.Vino

               Sadržaj obavijesti: u pogledu vina navedenih u točki 1. dijela II. Priloga VII. Uredbi (EU) br. 1308/2013:

               (a)sažetak cijena za prethodni mjesec izraženih za hektolitar vina, uz upućivanje na predmetne volumene; ili

               (b)do 31. srpnja 2017., javno dostupne izvore informacija koji se smatraju vjerodostojnima za bilježenje cijena.

               Države članice na koje se odnosi predmetno pitanje: države članice u kojima je proizvodnja vina tijekom proteklih pet godina u prosjeku iznosila više od 5 % ukupne proizvodnje vina u Uniji.

               Razdoblje za dostavljanje obavijesti: do 15. dana svakog mjeseca za prethodni mjesec.

               Ostalo: obavješćuje se o cijenama za nepakirani proizvod, franko prostorije proizvođača. Za informacije navedene u točkama (a) i (b), predmetne države članice odabiru osam najreprezentativnijih tržišta za praćenje, uključujući najmanje dva za vina zaštićene oznake izvornosti ili zaštićene oznake zemljopisnog podrijetla.

               4.Mlijeko i mliječni proizvodi

               (a)Mlijeko

               Sadržaj obavijesti: cijena sirovog mlijeka i procijenjena cijena isporuke u tekućem mjesecu, izražena za 100 kg proizvoda za stvarni sadržaj masti i bjelančevina.

               Države članice na koje se odnosi predmetno pitanje: sve države članice.

               Razdoblje za dostavljanje obavijesti: do kraja svakog mjeseca za prethodni mjesec.

               Ostalo: obavješćuje se o cijeni koju plaćaju prvi kupci s poslovnim nastanom na području države članice.

               (b)Mliječni proizvodi

               Sadržaj obavijesti: cijene za sireve, osim industrijskih sireva iz točke 7. Priloga I., izražene za 100 kg proizvoda.

               Države članice na koje se odnosi predmetno pitanje: sve države članice za vrste sireva relevantne za nacionalno tržište.

               Razdoblje za dostavljanje obavijesti: do 15. dana svakog mjeseca za prethodni mjesec.

               Ostalo: obavješćuje se o cijenama sira kupljenog od proizvođača, isključujući druge troškove (prijevoz, utovar, rukovanje, skladištenje, palete, osiguranje itd.) na temelju ugovora sklopljenih za isporuke u roku od tri mjeseca.

               PRILOG III.

               ZAHTJEVI U POGLEDU INFORMACIJA O PROIZVODNJI I TRŽIŠNIH INFORMACIJA IZ ČLANKA 12. TOČKE (b)

               1.Riža

               Sadržaj obavijesti: za sve vrste riže navedene u točkama 2. i 3. dijela I. Priloga II. Uredbi (EU) br. 1308/2013:

               (a)zasađeno područje, poljoprivredni prinos, proizvodnja neoljuštene riže u godini berbe i prinos prerade;

               (b)zalihe riže (izražene kao ekvivalent prerađene riže) koje drže proizvođači i ljuštionice riže 31. kolovoza svake godine, raščlanjene na rižu proizvedenu u Europskoj uniji i uvezenu rižu.

               Razdoblje za dostavljanje obavijesti: do 15. siječnja svake godine za prethodnu godinu.

               Države članice na koje se odnosi predmetno pitanje:

               (a)za proizvodnju neoljuštene riže, sve države članice u kojima se proizvodi riža;

               (b)za zalihe riže, sve države članice u kojima se proizvodi riža i države članice s ljuštionicama riže.

               2.Šećer

               A. Površine uzgoja šećerne repe

               Sadržaj obavijesti: površine uzgoja šećerne repe za trenutačnu tržišnu godinu i procjena za sljedeću tržišnu godinu.

               Razdoblje za dostavljanje obavijesti: do 31. svibnja svake godine.

               Države članice na koje se odnosi predmetno pitanje: sve države članice sa zasađenim područjem od više od 1 000 ha šećerne repe u predmetnoj godini.

               Ostalo: ti se podatci izražavaju u hektarima i raščlanjuju po područjima namijenjenima za proizvodnju šećera i onima namijenjenima za proizvodnju bioetanola.

               B. Proizvodnja šećera i bioetanola

               Sadržaj obavijesti: proizvodnja šećera i proizvodnja bioetanola koju su ostvarila sva poduzeća u prethodnoj tržišnoj godini i procjena proizvodnje šećera koju će ostvariti svako poduzeće u trenutačnoj tržišnoj godini;

               Razdoblje za dostavljanje obavijesti: do 30. studenoga svake godine u pogledu proizvodnje u prethodnoj tržišnoj godini i do 31. ožujka svake godine (30. lipnja za francuske departmane Guadeloupe i Martinique) u pogledu proizvodnje u trenutačnoj tržišnoj godini.

               Države članice na koje se odnosi predmetno pitanje: sve države članice u kojima se proizvede više od 10 000 tona šećera.

               Ostalo:

               (a)„proizvodnja šećera” znači ukupna količina, izražena u tonama bijelog šećera, sljedećih proizvoda:

               i.bijelog šećera, zanemarujući razlike u kvaliteti;

               ii.sirovog šećera, na temelju prinosa utvrđenog u skladu s točkom B podtočkom III. Priloga III. Uredbi (EU) br. 1308/2013;

               iii. invertnog šećera, prema masi;

               iv.saharoze ili otopine invertnog šećera čija čistoća iznosi najmanje 70 % i proizvode se od šećerne repe, na temelju sadržaja šećera koji se može ekstrahirati ili na temelju stvarnog prinosa;

               v.saharoze ili otopine invertnog šećera čija čistoća iznosi najmanje 75 % i proizvode se od šećerne trske, na temelju sadržaja šećera;

               (b)u proizvodnju šećera ne uključuje se bijeli šećer dobiven iz bilo kojeg proizvoda iz točke (a) ili proizveden u okviru unutarnje proizvodnje;

               (c)šećer ekstrahiran iz repe posijane u određenoj tržišnoj godini pripisuje se sljedećoj tržišnoj godini. Međutim, države članice mogu odlučiti da šećer ekstrahiran iz repe posijane na jesen određene tržišne godine pripišu istoj tržišnoj godini, a o toj odluci obavješćuju Komisiju najkasnije 1. listopada 2017.;

               (d)podatci za šećer raščlanjuju se po mjesecima i, u pogledu trenutačne tržišne godine, odgovaraju privremenim podatcima do veljače i procjenama za preostale mjesece u tržišnoj godini;

               (e)u proizvodnju bioetanola uključuje se samo bioetanol dobiven iz bilo kojeg proizvoda iz točke (a) i izražava se u hektolitrima.

               C. Proizvodnja izoglukoze

               Sadržaj obavijesti:

               (a)količine vlastite proizvodnje izoglukoze koju je isporučio svaki proizvođač tijekom prethodne tržišne godine;

               (b)količine vlastite proizvodnje izoglukoze koju je isporučio svaki proizvođač tijekom prethodnog mjeseca;

               Razdoblje za dostavljanje obavijesti: do 30. studenoga svake godine za prethodnu tržišnu godinu i do 25. u mjesecu za prethodni mjesec.

               Države članice na koje se odnosi predmetno pitanje: sve države članice u kojima se proizvodi izoglukoza.

               Ostalo: „Proizvodnja izoglukoze” znači ukupna količina proizvoda dobivena iz glukoze ili njezinih polimera s masenim sadržajem u suhom stanju od najmanje 41 % fruktoze, izraženo u tonama suhe tvari bez obzira na stvarni sadržaj fruktoze koji prelazi prag od 41 %. Godišnji podatci o proizvodnji raščlanjuju se po mjesecima.

               D. Zalihe šećera i izoglukoze

               Sadržaj obavijesti:

               (a)količine proizvedenog šećera koje na kraju svakog mjeseca drže poduzeća za proizvodnju šećera i rafinerije;

               (b)količine proizvedene izoglukoze koje na kraju prethodne tržišne godine drže proizvođači izoglukoze.

               Razdoblje za dostavljanje obavijesti: do kraja svakog mjeseca za predmetni prethodni mjesec u pogledu šećera, a do 30. studenoga u pogledu izoglukoze.

               Države članice na koje se odnosi predmetno pitanje:

               (a)za šećer, sve države članice u kojima se nalaze proizvođači šećera i rafinerije šećera te u kojima se proizvodi više od 10 000 tona šećera;

               (b)za izoglukozu, sve države članice u kojima se proizvodi izoglukoza.

               Ostalo: podatci se odnose na proizvode koji su uskladišteni u slobodnom prometu na području Unije te na proizvodnju šećera i izoglukoze kako je definirana u točkama B i C.

               U pogledu šećera:

               –podatci se odnose na količine u vlasništvu poduzeća ili rafinerije ili one obuhvaćene jamstvom;

               –u podatcima se navodi, za količine uskladištene na kraju srpnja, kolovoza i rujna, količina iz proizvodnje šećera obuhvaćene sljedećom tržišnom godinom;

               –ako se skladište nalazi u državi članici koja nije ona koja obavješćuje Komisiju, država članica koja obavješćuje izvijestit će predmetnu državu članicu o količinama uskladištenima na njezinu području i o točnim lokacijama skladištenja do kraja mjeseca nakon mjeseca u kojem je obaviještena Komisija.

               U pogledu izoglukoze, količine se odnose na količine u vlasništvu proizvođača.

               3.Bilje za proizvodnju vlakana

               Sadržaj obavijesti:

               (a)površine uzgoja lanenih vlakana za trenutačnu tržišnu godinu i procjena za sljedeću tržišnu godinu, izraženo u hektarima;

               (b)proizvodnja lanenih vlakana za prethodnu tržišnu godinu i procjena za trenutačnu tržišnu godinu, izraženo u tonama;

               (c)područje zasađeno pamukom za prethodnu godinu usjeva i procjena za trenutačnu godinu usjeva, izraženo u hektarima;

               (d)proizvodnja pamuka koji nije očišćen od sjemena za prethodnu godinu usjeva i procjena za trenutačnu godinu usjeva, izraženo u tonama;

               (e)prosječna cijena pamuka koji nije očišćen od sjemena koja se plaća proizvođačima pamuka u pogledu prethodne godine usjeva, izraženo u tonama proizvoda.

               Razdoblje za dostavljanje obavijesti:

               (a)za površine uzgoja lanenih vlakana, do 31. srpnja svake godine;

               (b)za proizvodnju dugih lanenih vlakana, do 31. listopada svake godine;

               (c), (d) i (e)za pamuk, do 15. listopada svake godine.

               Države članice na koje se odnosi predmetno pitanje:

                (a) i (b): za lan, sve države članice u kojima se proizvode duga lanena vlakna na površini većoj od 1000 ha na kojoj su zasađena lanena vlakna;

               (c), (d) i (e): za pamuk, sve države članice u kojima je posijano najmanje 1000 ha pamuka.

               4.Hmelj

               Sadržaj obavijesti: sljedeće informacije o proizvodnji, navedene u ukupnom iznosu i za potrebe informacija iz točaka (b) do (d), raščlanjene po gorkim i aromatičnim sortama:

               (a)broj poljoprivrednika koji uzgajaju hmelj;

               (b)područje zasađeno hmeljem, izraženo u hektarima;

               (c)količina u tonama i prosječna cijena na gospodarstvu, izražena po kilogramu hmelja prodanom u okviru terminskog ugovora i bez takvog ugovora;

               (d)proizvodnja alfa-kiselina u tonama i prosječan sadržaj alfa-kiselina (u postotcima).

               Razdoblje za dostavljanje obavijesti: do 30. travnja godine koja slijedi nakon berbe hmelja.

               Države članice na koje se odnosi predmetno pitanje: države članice sa zasađenim područjem od više od 200 ha hmelja u prethodnoj godini.

               5.Maslinovo ulje

               Sadržaj obavijesti:

               (a)podatci o konačnoj proizvodnji, ukupnoj domaćoj potrošnji (uključujući u prerađivačkoj industriji) i konačne zalihe za prethodno razdoblje od jedne godine, od 1. listopada do 30. rujna.

               (b)procjena mjesečne proizvodnje i procjene ukupne proizvodnje, domaća potrošnja (uključujući u prerađivačkoj industriji) i konačne zalihe za prethodno razdoblje od jedne godine, od 1. listopada do 30. rujna.

               Razdoblje za dostavljanje obavijesti:

               (a)za prethodno godišnje razdoblje, do 31. listopada svake godine.

               (b)za trenutačno godišnje razdoblje do 31. listopada i do 15. dana svakog mjeseca od studenoga do lipnja.

               Države članice na koje se odnosi predmetno pitanje: države članice koje proizvode maslinovo ulje.

               6.Banane

               Sadržaj obavijesti:

               (a)prosječne prodajne cijene na lokalnim tržištima zelenih banana koje se stavljaju na tržište u regiji proizvodnje, izražene za 100 kg proizvoda i povezane količine;

               (b)prosječne prodajne cijene zelenih banana koje se stavljaju na tržište izvan regije proizvodnje, izražene za 100 kg proizvoda i povezane količine.

               Razdoblje za dostavljanje obavijesti:

               –do 15. lipnja svake godine u pogledu prethodnog razdoblja od 1. siječnja do 30. travnja;

               –do 15. listopada svake godine u pogledu prethodnog razdoblja od 1. svibnja do 31. kolovoza;

               –do 15. veljače svake godine u pogledu prethodnog razdoblja od 1. rujna do 31. prosinca.

               Države članice na koje se odnosi predmetno pitanje: države članice s regijom proizvodnje, točnije:

               (a)Kanarski otoci;

               (b)Guadeloupe;

               (c)Martinique;

               (d)Madeira i Azori;

               (e)Kreta i Lakonija;

               (f)Cipar.

               Ostalo: cijene za zelene banane stavljene na tržište izvan regije proizvodnje one su iz prve luke iskrcaja (roba koja nije iskrcana).

               7.Duhan

               Sadržaj obavijesti: za svaku skupinu sorti sirovog duhana:

               i.broj poljoprivrednika;

               ii.površina u hektarima;

               iii.isporučena količina u tonama;

               iv.prosječna cijena koja se plaća poljoprivrednicima, isključujući poreze i druge namete, izražena za kilogram proizvoda.

               Razdoblje za dostavljanje obavijesti: do 31.  srpnja godine koja slijedi nakon godine berbe.

               Države članice na koje se odnosi predmetno pitanje: države članice sa zasađenim područjem od više od 3000 ha duhana u prethodnoj berbi.

               Ostalo: skupine sorti sirovog duhana sljedeće su:

               Skupina I.: Sušen zračnim tokom: duhan sušen u sušionicama s kontroliranim protokom zraka, pri kontroliranoj temperaturi i vlažnosti, posebno Virginia;

               Skupina II.: Svijetli zračno sušen: duhan sušen na zraku pod strehom, koji ne fermentira, posebno Burley i Maryland;

               Skupina III.: Tamni zračno sušen: duhan sušen na zraku pod strehom, koji prije stavljanja na tržište fermentira, a posebno Badischer Geudertheimer, Fermented Burley, Havana, Mocny Skroniowski, Nostrano del Brenta i Pulawski;

               Skupina IV.: Sušen na dimu: duhan sušen na dimu, a posebno Kentucky i Salento;

               Skupina V.: Sušen na suncu: duhan sušen na suncu, naziva se i „Orijentalne sorte”, a posebno Basmas, Katerini i Kaba-Koulak.

               8.Proizvodi iz sektora vina

               Sadržaj obavijesti:

               (a)procijenjena proizvodnja vinskih proizvoda (uključujući vinificirani i nevinificirani mošt) na području države članice u trenutačnoj vinskoj godini;

               (b)konačni rezultat izjava o proizvodnji navedenih u članku 9. Uredbe (EZ) br. 436/2009, kao i procjenu proizvodnje koja nije obuhvaćena tim izjavama;

               (c)sažetak izjava o zalihama navedenih u članku 11. Uredbe (EZ) br. 436/2009 koje se drže 31. srpnja prethodne vinske godine;

               (d)konačna bilanca prethodne vinske godine, uključujući potpune informacije o raspoloživosti (početne zalihe, proizvodnja, uvoz), upotrebi (ljudska i industrijska potrošnja, prerada, izvoz i gubitci) i konačne zalihe.

               Razdoblje za dostavljanje obavijesti:

               (a)za procjene proizvodnje do 30. rujna svake godine;

               (b)konačni rezultat izjava o proizvodnji do 15. ožujka svake godine;

               (c)sažetak izjava o zalihama do 31. listopada svake godine;

               (d)konačna bilanca do 15. siječnja svake godine.

               Države članice na koje se odnosi predmetno pitanje: države članice koje održavaju ažurirani vinogradski registar u skladu s člankom 145. stavkom 1. Uredbe (EU) br. 1308/2013.

               9.Mlijeko i mliječni proizvodi

               Sadržaj obavijesti: ukupna količina sirova kravljeg mlijeka, izražena u kilogramima za stvarni sadržaj masnoće.

               Razdoblje za dostavljanje obavijesti: do 25. dana svakog mjeseca.

               Države članice na koje se odnosi predmetno pitanje: sve države članice.

               Ostalo: količine se odnose na mlijeko isporučeno u prethodnom mjesecu prvim kupcima s poslovnim nastanom u državi članici. Države članice osiguravaju da svi prvi kupci s poslovnim nastanom na njihovu području nacionalnom nadležnom tijelu podnesu izjavu o količini sirova kravljeg mlijeka koje im je isporučeno u svakom mjesecu pravodobno i pravilno radi ispunjenja ovog zahtjeva.

               10.Jaja

               Sadržaj obavijesti: broj mjesta proizvodnje jaja, uz raščlanjivanje po metodama uzgoja navedenima u Prilogu II. Uredbi (EZ) br. 589/2008, uključujući najveći kapacitet objekta po broju kokoši nesilica istodobno prisutnih u njemu.

               Razdoblje za dostavljanje obavijesti: do 1. travnja svake godine;

               Države članice na koje se odnosi predmetno pitanje: sve države članice.

               11.Etilni alkohol

               Sadržaj obavijesti: za alkohol poljoprivrednog podrijetla, izraženo u hektolitrima čistog alkohola:

               (a)proizvodnja fermentiranjem i destiliranjem, raščlanjeno po poljoprivrednim sirovinama od kojih se proizvodi alkohol;

               (b)količine prenesene od proizvođača ili uvoznika alkohola za potrebe obrade ili pakiranja, raščlanjeno po kategoriji upotrebe (hrana i piće, goriva, industrijska/ostalo).

               Razdoblje za dostavljanje obavijesti: do 1. ožujka svake godine za prethodnu kalendarsku godinu.

               Države članice na koje se odnosi predmetno pitanje: sve države članice.


title: PROVEDBENA UREDBA KOMISIJE (EU) …/... o utvrđivanju pravila za primjenu Uredbe (EU) br. 1308/2013 Europskog parlamenta i Vijeća u pogledu ljestvica Unije za razvrstavanje goveđih, svinjskih i ovčjih trupova i u pogledu izvješćivanja o tržišnim cijenama određenih kategorija trupova i živih životinja

text:
               PROVEDBENA UREDBA KOMISIJE (EU) …/...

               оd 20.4.2017.

               o utvrđivanju pravila za primjenu Uredbe (EU) br. 1308/2013 Europskog parlamenta i Vijeća u pogledu ljestvica Unije za razvrstavanje goveđih, svinjskih i ovčjih trupova i u pogledu izvješćivanja o tržišnim cijenama određenih kategorija trupova i živih životinja

               EUROPSKA KOMISIJA,

               uzimajući u obzir Ugovor o funkcioniranju Europske unije,

               uzimajući u obzir Uredbu (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007
                  1
               , a posebno njezin članak 20. točke (c), (p), (q), (r), (s) i (u) i članak 223. stavak 3. točke (c) i (d),

               uzimajući u obzir Uredbu (EU) br. 1306/2013 Europskog parlamenta i Vijeća od 17. prosinca 2013. o financiranju, upravljanju i nadzoru zajedničke poljoprivredne politike i o stavljanju izvan snage uredaba Vijeća (EEZ) br. 352/78, (EZ) br. 165/94, (EZ) br. 2799/98, (EZ) br. 814/2000, (EZ) br. 1290/2005 i (EZ) br. 485/2008
                  2
               , a posebno njezin članak 62. stavak 2. točke (a), (b) i (c),

               budući da:

               (1)Uredbom (EU) br. 1308/2013 stavlja se izvan snage i zamjenjuje Uredba Vijeća (EZ) br. 1234/2007
                  3
               . Odjeljak 1. poglavlja 1. glave I. dijela II. Uredbe (EU) br. 1308/2013 sadržava pravila o javnoj intervenciji i potpori za privatno skladištenje, uključujući razvrstavanje goveđih, svinjskih i ovčjih trupova i izvješćivanje o njihovim cijenama, te se njime Komisiju ovlašćuje da donosi delegirane i provedbene akte u tom pogledu. Kako bi se osiguralo neometano funkcioniranje ljestvica Unije za razvrstavanje goveđih, svinjskih i ovčjih trupova i utvrdile usporedive tržišne cijene za trupove i žive životinje u novom pravnom okviru, potrebno je takvim aktima donijeti određena pravila. Novim bi pravilima trebalo zamijeniti uredbe Komisije (EZ) br. 315/2002
                  4
               , (EZ) br. 1249/2008
                  5
                i (EU) br. 807/2013
                  6
               . Te se uredbe stavljaju izvan snage Delegiranom uredbom Komisije (EU) 2017/…
                  7
               .

               (2)Kako bi se osigurala transparentnost prema dobavljačima, potrebno je da klaonica, agencija za razvrstavanje ili kvalificirani klasifikator koji su proveli razvrstavanje goveda starih osam mjeseci ili više ili razvrstavanje svinja ili ovaca dobavljača obavijeste o rezultatu razvrstavanja životinja isporučenih na klanje. Ta bi obavijest trebala sadržavati elemente kao što su rezultat razvrstavanja, masa trupa, prezentacija trupa te, ako je primjenjivo, informacija da je razvrstavanje provedeno automatskom metodom ocjenjivanja.

               (3)Pouzdanost razvrstavanja trupova goveda starih osam mjeseci ili više, svinja i ovaca trebalo bi provjeravati redovitim kontrolama na terenu koje provode tijela neovisna o objektima u kojima se provodi kontrola, agencijama za razvrstavanje i kvalificiranim klasifikatorima. Potrebno je utvrditi uvjete i minimalne zahtjeve za te kontrole, uključujući izvješćivanje o provedenim kontrolama na terenu i daljnje mjere. Kako bi se državama članicama osigurala veća fleksibilnost u provođenju kontrola na terenu ovisno o njihovim potrebama, nužno je predvidjeti mogućnost provedbe procjene rizika.

               (4)Radi postizanja usporedivih tržišnih cijena u Uniji potrebno je definirati referentnu prezentaciju trupa koja utječe na masu i točnu cijenu trupa. Potrebno je i utvrditi određene korektivne faktore kako bi se prezentacije koje se koriste u nekim državama članicama uskladile s Unijinom referentnom prezentacijom trupa.

               (5)Za potrebe bilježenja cijena države članice trebale bi odlučiti je li njihovo državno područje podijeljeno i ako jest, u koliko regija. Budući da je Ujedinjena Kraljevina izrazila namjeru zadržavanja podjele svojega državnog područja na dvije regije, primjereno je zbog transparentnosti predvidjeti da se bilježenje cijena za Ujedinjenu Kraljevinu odnosi na dvije regije, Veliku Britaniju i Sjevernu Irsku.

               (6)Kako bi se osiguralo da su cijene trupova i živih životinja reprezentativne za proizvodnju država članica u sektorima govedine, svinjskog i ovčjeg mesa, potrebno je definirati kategorije, klase i vrste i utvrditi kriterije kojima se definiraju objekti ili osobe za koje bi trebalo biti obvezno bilježenje cijena.

               (7)Trebalo bi utvrditi praktičnu metodu kojom će se države članice služiti za izračun prosječnih tjednih cijena. O tim je cijenama potrebno izvješćivati i Komisiji dostavljati obavijesti u skladu s Provedbenom uredbom Komisije (EU) ../..(ISAMM)
                  8
               , osim u slučaju obavijesti koje su nužne za organizaciju inspekcija na terenu ili koje služe kao osnova za potpuni pregled tržišta mesa.

               (8)Kako bi se osigurala ujednačena primjena ljestvica Unije za razvrstavanje goveđih, svinjskih i ovčjih trupova, trebalo bi predvidjeti da inspekcije na terenu provodi Inspekcijski odbor Unije sastavljen od stručnjaka iz Komisije i stručnjaka koje su imenovale države članice. Potrebno je utvrditi pravila o sastavu i djelovanju tog odbora.

               (9)Budući da je potrebno omogućiti državama članicama da se prilagode novome pravnom okviru, ova bi se Uredba trebala primjenjivati 12 mjeseci nakon njezina stupanja na snagu.

               (10)Mjere predviđene ovom Uredbom u skladu su s mišljenjem Odbora za zajedničku organizaciju poljoprivrednih tržišta,

               DONIJELA JE OVU UREDBU:

               POGLAVLJE I.
                  RAZVRSTAVANJE TRUPOVA I KONTROLE NA TERENU

               Članak 1.
                  Obavješćivanje o rezultatima razvrstavanja

               1.Klaonice, agencije za razvrstavanje ili kvalificirani klasifikatori predviđeni člankom 9. stavkom 1. točkom (a) Delegirane uredbe (EU) 2017/… koji provode razvrstavanje u skladu s točkama A.II., A.III., B.II., C.II. i C.III. Priloga IV. Uredbi (EU) br. 1308/2013 obavješćuju dobavljača životinje o rezultatima razvrstavanja. Ta se obavijest dostavlja u papirnatom obliku ili elektronički te se u njoj za svaki trup navodi sljedeće:

               (a)rezultati razvrstavanja izraženi odgovarajućim slovima i brojkama iz točaka A.II., A.III., B.II., C.II. odnosno C.III. Priloga IV. Uredbi (EU) br. 1308/2013;

               (b)
                     masa trupa utvrđena u skladu s člankom 7. Delegirane uredbe (EU) 2017/…, pri čemu se navodi odnosi li se ona na toplu ili hladnu masu;

               (c)prezentacija trupa primijenjena u trenutku vaganja i razvrstavanja na kuki; navođenje prezentacije trupa nije obvezno ako je na državnom području ili u regiji predmetne države članice prema nacionalnom zakonodavstvu dopuštena samo jedna prezentacija trupa;

               (d)
                     ako je primjenjivo, činjenica da je razvrstavanje provedeno uporabom automatizirane metode ocjenjivanja.

               2.Države članice mogu tražiti da obavijest iz stavka 1. točke (a) uključuje potklase ako su takvi podaci dostupni.

               Članak 2.
                  Kontrole na terenu

               1.Kontrole na terenu provode se u svim klaonicama u kojima se primjenjuje obvezno razvrstavanje trupova iz prvog stavka članka 10. Uredbe (EU) br. 1308/2013.

               2.Rad kvalificiranih klasifikatora i primijenjene metode ocjenjivanja te razvrstavanje, prezentacija i označivanje trupova u klaonicama iz točaka A.II., A.III., A.V., B.II., B.V., C.II., C.III., C.IV. i C.V. Priloga IV. Uredbi (EU) br. 1308/2013 na terenu i bez prethodnog upozorenja kontrolira tijelo neovisno o klaonicama, agencijama za razvrstavanje i kvalificiranim klasifikatorima.

               Zahtjev za neovisnost o agencijama za razvrstavanje i kvalificiranim klasifikatorima ne primjenjuje se ako nadležno tijelo države članice samo provodi takve kontrole.

               3.Ako tijelo nadležno za kontrole na terenu nije odgovorno nadležnom tijelu, nadležno tijelo provjerava da se kontrole na terenu ispravno provode barem jednom godišnje, pod njegovim fizičkim nadzorom pod istim uvjetima.

               Članak 3.
                  Minimalni zahtjevi za kontrole na terenu

               1.Ako se u državi članici provodi procjena rizika za utvrđivanje minimalnih zahtjeva za kontrole na terenu, učestalost tih kontrola i najmanji broj trupova koje je potrebno pregledati određuju se na temelju takve procjene rizika, posebno uzimajući u obzir broj zaklanih životinja u predmetnim klaonicama i nalaze tijekom prethodnih kontrola na terenu u tim klaonicama.

               2.Ako se u državi članici ne provodi procjena rizika, kontrole na terenu provode se na sljedeći način:

               (a)barem dvaput svaka tri mjeseca u svim klaonicama u kojima se tjedno zakolje 150 ili više goveda starosti osam mjeseci ili više kao godišnji prosjek; svaka kontrola mora obuhvatiti barem 40 trupova, odabranih nasumično, ili, ako je dostupno manje od 40 trupova, sve trupove;

               (b)barem dvaput svaka tri mjeseca u svim klaonicama u kojima se tjedno zakolje 500 svinja ili više kao godišnji prosjek;

               (c)države članice određuju učestalost kontrola na terenu i najmanji broj trupova koje je potrebno pregledati za klaonice za koje vrijedi sljedeće:

               i.u njima se tjedno zakolje manje od 150 goveda starosti osam mjeseci ili više kao godišnji prosjek,

               ii.u njima se tjedno zakolje manje od 500 svinja kao godišnji prosjek,

               iii.u njima se provodi razvrstavanje ovčjih trupova.

               3.Kontrolama na terenu posebno se provjerava sljedeće:

               (a)
                     kategorija goveđeg i ovčjeg trupa;

               (b)
                     razvrstavanje, vaganje i označivanje trupova;

               (c)točnost automatiziranih metoda ocjenjivanja goveđeg i ovčjeg mesa uporabom sustava bodova i ograničenja s pomoću kojeg se određuje trenutačna točnost metode ocjenjivanja;

               (d)
                     prezentacija trupa;

               (e)
                     ako je primjereno, dnevno ispitivanje djelovanja i svih drugih tehničkih aspekata metoda ocjenjivanja;

               (f)
                     dnevna kontrolna izvješća iz članka 12. stavka 1. točke (b) Delegirane uredbe (EU) 2017/… .

               Članak 4.
               Izvješća i poništenje dozvola i odobrenja

               1.Nadležno tijelo sastavlja i čuva izvješća o kontrolama na terenu iz članka 2.

               2.U slučajevima kad se tijekom kontrola na terenu iz članka 2. ustanovi znatan broj netočnih razvrstavanja, prezentacija ili označivanja ili se utvrdi primjena automatizirane metode ocjenjivanja koja ne udovoljava pravilima, dozvole ili odobrenja dodijeljena kvalificiranim klasifikatorima ili automatiziranoj metodi ocjenjivanja predviđeni u članku 9. Delegiranoj uredbi (EU) 2017/… mogu se poništiti. U slučajevima pogreške u pogledu kategorije, konformacije ili stupnja prekrivenosti masnim tkivom tijelo odgovorno za kontrole na terenu može zatražiti od gospodarskog subjekta da ispravi tu pogrešku na oznaci trupa i u predmetnim dokumentima.

               POGLAVLJE II.
                  BILJEŽENJE TRŽIŠNIH CIJENA ZA TRUPOVE I ŽIVE ŽIVOTINJE TE IZVJEŠĆIVANJE O NJIMA

               Članak 5.
                  Prezentacija trupa

               1.Ako se prezentacija trupa u trenutku vaganja i razvrstavanja na kuki razlikuje od prezentacije predviđene u Prilogu IV. Uredbi (EU) br. 1308/2013 i u članku 6. Delegirane uredbe (EU) 2017/… , topla masa trupa prilagođava se primjenom korektivnih faktora.

               Za trupove svinja, goveda starih manje od osam mjeseci i ovaca korektivne faktore određuju države članice.

               Korektivni faktori za goveda stara osam mjeseci ili više utvrđuju se u Prilogu ovoj Uredbi.

               2.Ako su prilagodbe iz stavka 1. diljem državnog područja države članice iste, mogu se izračunavati na nacionalnoj razini. Ako se takve prilagodbe razlikuju od jedne do druge klaonice, izračunavaju se na razini klaonica.

               Članak 6.

               Podjela državnog područja za potrebe bilježenja tržišnih cijena za trupove

               Države članice odlučuju hoće li njihovo državno područje biti sastavljeno od jedne regije ili će ga podijeliti u više od jedne regije. Ta se odluka donosi na temelju sljedećega:

               (a)veličine njihova državnog područja;

               (b)
                     administrativnih podjela, ako postoje;

               (c)
                     zemljopisnih razlika u cijenama.

               Za potrebe bilježenja tržišnih cijena za goveđe trupove Ujedinjena Kraljevina sastoji se od najmanje dvije regije, Velike Britanije i Sjeverne Irske, koje se mogu dalje dijeliti na temelju kriterija iz prvog stavka.

               Članak 7.
                  Klase za bilježenje tržišnih cijena za goveđe trupove

               Bilježenje tržišnih cijena na temelju ljestvica Unije iz članka 10. Uredbe (EU) br. 1308/2013 odnosi se na kategorije navedene u točki A.II. Priloga IV. toj Uredbi i na sljedeće klase prema konformaciji i stupnju prekrivenosti masnim tkivom:

               (a)trupovi životinja starih 8 mjeseci i više, a mlađih od 12 mjeseci: U2, U3, R2, R3, O2, O3;

               (b)trupovi nekastriranih mužjaka starih 12 mjeseci i više, a mlađih od 24 mjeseca: U2, U3, R2, R3, O2, O3;

               (c)trupovi nekastriranih mužjaka starih 24 mjeseca i više: R3;

               (d)trupovi kastriranih mužjaka starih 12 mjeseci i više: U2, U3, U4, R3, R4, O3, O4;

               (e)trupovi ženki koje su se telile: R3, R4, O2, O3, O4, P2, P3;

               (f)trupovi drugih ženki starih 12 mjeseci i više: U2, U3, U4, R2, R3, R4, O2, O3, O4.

               Članak 8.
                  Bilježenje tržišnih cijena za goveđe trupove

               1.Tržišnu cijenu o kojoj treba izvijestiti za trupove goveda starih osam mjeseci ili više iz članka 14. Delegirane uredbe (EU) 2017/… bilježe:

               (a)gospodarski subjekt svake klaonice u kojoj se godišnje zakolje 20 000 ili više goveda starih osam mjeseci ili više;

               (b)
                     gospodarski subjekt svake klaonice koju je odredila država članica i u kojoj se godišnje zakolje manje od 20 000 goveda starih osam mjeseci ili više;

               (c)
                     svaka fizička ili pravna osoba koja godišnje na klanje šalje 10 000 ili više goveda starih osam mjeseci te

               (d)
                     svaka fizička ili pravna osoba koju je odredila država članica i koja godišnje na klanje šalje manje od 10 000 goveda starih osam mjeseci ili više.

               2.Država članica osigurava da se cijene bilježe barem za sljedeće:

               (a)
                     25 % klanja u onim njezinim regijama koje zajedno obuhvaćaju barem 75 % ukupnih klanja u toj državi članici i

               (b)
                     30 % goveda starih osam mjeseci ili više zaklanih u toj državi članici.

               3.Cijene zabilježene u skladu sa stavkom 1. odnose se na goveda stara osam mjeseci ili više zaklana tijekom predmetnog razdoblja bilježenja te se temelje na hladnoj masi trupa iz članka 14. stavka 3. Delegirane uredbe (EU) 2017/... .

               4.Uz cijene koje se bilježe za svaku klasu iz članka 7. ove Uredbe navodi se prosječna masa trupa na koju se odnose te jesu li prilagođene primjenom svakog faktora iz članka 5.

               Članak 9.
                  Klase i težine za bilježenje tržišnih cijena za svinjske trupove

               Bilježenje tržišnih cijena na temelju ljestvica Unije iz članka 10. Uredbe (EU) br. 1308/2013 odnosi se na sljedeće težinske klase:

               (a) trupovi od 60 kg do manje od 120 kg: S, E;

               (b) trupovi od 120 kg do manje od 180 kg: R.

               Članak 10.
                  Bilježenje tržišnih cijena za trupove svinja i goveda starih manje od osam mjeseci

               Tržišnu cijenu o kojoj treba izvijestiti za trupove svinja i goveda starih manje od osam mjeseci iz članaka 14. i 15. Delegirane uredbe (EU) 2017/… bilježe na reprezentativnim tržištima država članica ili gospodarski subjekti klaonice ili fizičke ili pravne osobe koje je odredila država članica i koje šalju takve životinje na klanje.

               Članak 11.
                  Bilježenje tržišnih cijena za trupove ovaca

               starih manje od 12 mjeseci

               Tržišnu cijenu o kojoj treba izvijestiti za trupove ovaca starih manje od dvanaest mjeseci iz članka 15. Delegirane uredbe (EU) 2017/… bilježe na reprezentativnim tržištima država članica ili gospodarski subjekti klaonice ili fizička ili pravne osobe koje je odredila država članica i koje šalju takve životinje na klanje.

               Bilježenje tržišnih cijena odnosi se na sljedeće težinske kategorije:

               (a) lagani janjeći trupovi mase trupa manje od 13 kg;

               (b) teški janjeći trupovi mase trupa 13 kg ili veće.

               Članak 12.
                  Bilježenje tržišnih cijena za žive životinje

               Tržišne cijene o kojima treba izvijestiti za svaku vrstu muške teladi stare između osam dana i četiri tjedna, tovna goveda i prasad žive mase od približno 25 kg, kako je navedeno u članku 16. Delegirane uredbe (EU) 2017/…, bilježe na reprezentativnim tržištima država članica ili fizičke ili pravne osobe koje je odredila država članica i koje trguju tim životinjama.

               Članak 13.
                  Izračun tjednih tržišnih cijena za trupove i žive životinje

               1.Ako cijenu na reprezentativnim tržištima ne bilježe gospodarski subjekti klaonica ili fizičke ili pravne osobe iz članaka 10., 11. i 12., cijene trebaju bilježiti poljoprivredne komore, kotacijski centri, poljoprivredne zadruge ili sindikati poljoprivrednika u predmetnoj državi članici.

               Međutim, ako je država članica u predmetnoj regiji uspostavila odbor za određivanje cijena za tu regiju i ako je članstvo u takvom odboru jednako podijeljeno između kupaca goveda starih osam mjeseci ili više i njihovih trupova i prodavatelja takvih goveda, ta država članica može cijene koje je odredio taj odbor upotrijebiti za izračun cijena o kojima se izvješćuje.

               2.Ako se paušalne kupovine odnose na više od 35 % ukupnog klanja goveda starih osam mjeseci ili više u državi članici, ta država članica može utvrditi kriterije za isključivanje određenih pošiljki iz izračuna cijena ako je učinak tih pošiljki na cijene nerazmjeran.

               Međutim, ako se paušalne kupovine odnose na manje od 35 % ukupnog klanja goveda starih osam mjeseci ili više u državi članici, ta država članica može odlučiti da prilikom izračuna cijena ne uzme u obzir cijene za takve kupovine.

               U slučajevima navedenima u drugom podstavku nadležno tijelo izračunava reprezentativnu nacionalnu cijenu za svaku klasu, uzimajući u obzir faktore iz članka 14. Delegirane uredbe (EU) 2017/… i članka 5. ove Uredbe.

               Članak 14.
                  Izvješćivanje nadležnog tijela o tržišnim cijenama

               Cijene koje se bilježe u skladu s člancima 7. do 12. u razdoblju od ponedjeljka do nedjelje svakog tjedna:

               (a)
                     nadležnom tijelu države članice dostavlja, u papirnatom ili elektroničkom obliku, gospodarski subjekt klaonice ili fizička ili pravna osoba iz članaka 8., 10., 11. i 12. u roku koji je odredila država članica ili

               (b)
                     se one, po izboru države članice, stavljaju na raspolaganje njezinu nadležnom tijelu u klaonici ili u prostorima fizičke ili pravne osobe iz članaka 8., 10., 11. i 12.

               Članak 15.
                  Izvješćivanje o tržišnim cijenama i obavijesti Komisiji

               1.Izvješćivanje o tržišnim cijenama i dostava obavijesti iz članka 13. odnosno 25. Delegirane uredbe (EU) 2017/… provode se u skladu s Provedbenom uredbom (EU)…/ (ISAMM), uz iznimku obavijesti predviđenih člankom 25. stavcima 3. i 5. Delegirane uredbe (EU) 2017/....

               2.Cijene se odnose na razdoblje od ponedjeljka do nedjelje tjedna koji prethodi onome u kojemu su dostavljene.

               POGLAVLJE III.
                  INSPEKCIJSKI ODBOR UNIJE I INSPEKCIJE NA TERENU

               Članak 16.
                  Inspekcijski odbor Unije

               1.Inspekcijski odbor Unije („Odbor”) odgovoran je za provođenje inspekcija na terenu koje obuhvaćaju sljedeće:

               (a)primjenu ljestvica Unije za razvrstavanje goveđih, svinjskih i ovčjih trupova;

               (b)bilježenje tržišnih cijena u skladu s tim klasifikacijskim ljestvicama;

               (c)
                     razvrstavanje, identifikaciju i označivanje proizvoda u okviru otkupa u sklopu javne intervencije u sektoru govedine i teletine.

               2.Odbor je sastavljen od najviše:

               (a)
                     tri stručnjaka iz Komisije, od kojih jedan djeluje kao predsjednik Odbora;

               (b)jednog stručnjaka iz predmetne države članice;

               (c)osam stručnjaka iz ostalih država članica.

               Države članice imenuju stručnjake ne temelju njihove neovisnosti i sposobnosti, posebno u području razvrstavanja trupova i bilježenja tržišnih cijena te u pogledu posebne prirode poslova koje je potrebno obaviti.

               Stručnjaci ne smiju ni pod kojim okolnostima koristiti u osobne svrhe ili objelodaniti informacije prikupljene na temelju rada Odbora.

               3.Troškove putovanja i boravka članova Odbora povezane s inspekcijama na terenu snosi Komisija u skladu s pravilima koja se primjenjuju na nadoknadu troškova putovanja i boravka osoba koje nisu povezane s Komisijom, a koje ona poziva da za nju obavljaju poslove kao stručnjaci.

               Članak 17.
                  Inspekcije na terenu

               1.Inspekcije na terenu provode se u klaonicama, na tržnicama mesa, u intervencijskim centrima, centrima za kotaciju cijena te regionalnim i središnjim službama koje provode odredbe povezane sa sljedećim:

               (a)primjenom ljestvica Unije za razvrstavanje goveđih, svinjskih i ovčjih trupova;

               (b)bilježenjem tržišnih cijena u skladu s tim klasifikacijskim ljestvicama;

               (c)
                     razvrstavanjem, identifikacijom i označivanjem proizvoda u okviru otkupa u sklopu javne intervencije u sektoru govedine i teletine.

               2.Inspekcije na terenu redovito se provode u državama članicama, a njihova učestalost može varirati, posebno u pogledu relativnog opsega proizvodnje goveda, svinja i ovaca u posjećenim državama članicama ili u pogledu nepravilnosti povezanih s primjenom klasifikacijskih ljestvica i bilježenjem tržišnih cijena.

               Predstavnici posjećene države članice mogu sudjelovati u inspekcijama na terenu.

               Svaka država članica organizira inspekcije na terenu koje treba provesti na njezinu državnom području u skladu sa zahtjevima koje je utvrdila Komisija. U tu svrhu država članica Komisiji prosljeđuje, najkasnije 60 dana prije inspekcije na terenu, nacrt programa predloženih inspekcija na terenu. Komisija može zatražiti bilo kakve izmjene tog programa.

               Komisija obavješćuje države članice, koliko je god unaprijed moguće prije svake inspekcije na terenu, o izmjenama programa i njegova provođenja.

               Članak 18.
                  Izvješća

               1.Po završetku svakog posjeta članovi Odbora i predstavnici posjećene države članice sastaju se kako bi razmotrili rezultate. Članovi Odbora izvode zaključke o inspekciji na terenu u pogledu sljedećega:

               (a)primjene ljestvica Unije za razvrstavanje goveđih, svinjskih i ovčjih trupova;

               (b)bilježenja tržišnih cijena u skladu s tim klasifikacijskim ljestvicama.

               Predsjednik Odbora sastavlja izvješće o provedenim inspekcijama na terenu, koje sadržava zaključke iz prvog podstavka. Izvješće se što je prije moguće šalje državi članici u kojoj je provedena inspekcija, a nakon toga i ostalim državama članicama.

               U slučaju izvješća o inspekciji na terenu iz drugog podstavka provedenoj u nekoj državi članici Komisija predmetnom nadležnom tijelu dostavlja nacrt izvješća na očitovanje, uzima njegove primjedbe u obzir kod pripreme završnog izvješća te ih objavljuje zajedno sa završnim izvješćem.

               Ako se u izvješću o provedenim inspekcijama na terenu navode nedostaci u raznim područjima djelatnosti koja su bila predmet inspekcije ili daju preporuke radi poboljšanja aktivnosti, države članice najkasnije tri mjeseca nakon datuma na koji je izvješće dostavljeno obavješćuju Komisiju o svim promjenama koje se predviđaju ili koje su provedene.

               POGLAVLJE IV.
                  ZAVRŠNA ODREDBA

               Članak 19.
                  Stupanje na snagu i primjena

               Ova Uredba stupa na snagu sedmog dana od dana objave u Službenom listu Europske unije.

               Primjenjuje se od [12 mjeseci nakon njezina stupanja na snagu].

               Ova je Uredba u cijelosti obvezujuća i izravno se primjenjuje u svim državama članicama.

               Sastavljeno u Bruxellesu 20.4.2017.

                     Za Komisiju

                     Predsjednik
                     Jean-Claude JUNCKER

                     (1)
                  SL L 347, 20.12.2013., str. 671.

                     (2)
                  SL L 347, 20.12.2013., str. 549.

                     (3)
                  Uredba Vijeća (EZ) br. 1234/2007 od 22. listopada 2007. o uspostavljanju zajedničke organizacije poljoprivrednih tržišta i o posebnim odredbama za određene poljoprivredne proizvode (Uredba o jedinstvenom ZOT-u) (SL L 299, 16.11.2007., str. 1.).

                     (4)
                  Uredba Komisije (EZ) br. 315/2002 od 20. veljače 2002. o utvrđivanju cijena svježih ili ohlađenih ovčjih trupova na reprezentativnom tržištu Zajednice (SL L 50, 21.2.2002., str. 47.).

                     (5)
                  Uredba Komisije (EZ) br. 1249/2008 od 10. prosinca 2008. o utvrđivanju detaljnih pravila primjene ljestvice Zajednice za klasifikaciju goveđih, svinjskih i ovčjih trupova i izvješćivanja o njihovim cijenama (SL L 337, 16.12.2008., str. 3.).

                     (6)
                  Provedbena uredba Komisije (EU) br. 807/2013 od 26. kolovoza 2013. o utvrđivanju detaljnih pravila za primjenu Uredbe Vijeća (EZ) br. 1234/2007 u pogledu utvrđivanja cijena određenih životinja vrste goveda na reprezentativnim tržištima Unije (SL L 228, 27.8.2013., str. 5.).

                     (7)
                  Delegirana uredba Komisije (EU)  2017/… od [… 2017]o dopuni Uredbe (EU) br. 1308/2013 Europskog parlamenta i Vijeća u pogledu ljestvice Unije za klasiranje goveđih, svinjskih i ovčjih trupova i u pogledu izvješćivanja o tržišnim cijenama određenih kategorija trupova i živih životinja (SL L …………).

                     (8)
                  Provedbena uredba Komisije (EU) …/… od … o utvrđivanju pravila za primjenu uredbi (EU) br. 1307/2013 i (EU) br. 1308/2013 Europskog parlamenta i Vijeća u pogledu dostave informacija i dokumenata Komisiji i o izmjeni i stavljanju izvan snage nekoliko uredbi Komisije (SL L…).

    ---documentbreak---

               HR

               PRILOG

               Korektivni faktori za goveda stara osam mjeseci ili više iz članka 5. stavka 1. izraženi kao postotak mase trupa koji treba dodati ili oduzeti

                        Postotak

                        Smanjenje

                        Povećanje

                        Klase stupnja prekrivenosti masnim tkivom

                        1-2

                        3

                        4-5

                        1

                        2

                        3

                        4

                        5

                        Bubrezi

                        –0,4

                        Bubrežno salo

                        –1,75

                        –2,5

                        –3,5

                        Zdjelično salo

                        –0,5

                        Jetra

                        –2,5

                        Tanka unutarnja prepona, mišićna i tetivna

                        –0,4

                        Debela unutarnja prepona, mišićna i tetivna

                        –0,4

                        Rep

                        –0,4

                        Leđna moždina

                        –0,05

                        Mliječna mast

                        –1,0

                        Testisi

                        –0,3

                        Skrotalna masnoća

                        –0,5

                        Mast s unutrašnje strane gornjeg dijela

                        –0,3

                        Vratna vena i masnoća oko nje

                        –0,3

                        Uklanjanje vanjske masnoće

                        0

                        0

                        + 2

                        + 3

                        + 4

                        Uklanjanje masnoće s plećke kako bi se ostavila masna ovojnica (mišićno tkivo ne smije se izložiti)

                        0

                        +0,2

                        +0,2

                        +0,3

                        +0,4

                        Uklanjanje masnoće sa slabina uz skrotalnu masnoću

                        0

                        +0,3

                        +0,4

                        +0,5

                        +0,6


title: PROVEDBENA UREDBA KOMISIJE (EU) …/... o produženju prijelaznih razdoblja povezanih s kapitalnim zahtjevima za izloženosti prema središnjim drugim ugovornim stranama iz Uredbe (EU) br. 575/2013 i Uredbe (EU) br. 648/2012 Europskog parlamenta i Vijeća

text:
               PROVEDBENA UREDBA KOMISIJE (EU) …/...

               оd 6.6.2017.

               o produženju prijelaznih razdoblja povezanih s kapitalnim zahtjevima za izloženosti prema središnjim drugim ugovornim stranama iz Uredbe (EU) br. 575/2013 i Uredbe (EU) br. 648/2012 Europskog parlamenta i Vijeća

               (Tekst značajan za EGP)

               EUROPSKA KOMISIJA,

               uzimajući u obzir Ugovor o funkcioniranju Europske unije,

               uzimajući u obzir Uredbu (EU) br. 575/2013 Europskog parlamenta i Vijeća od 26. lipnja 2013. o bonitetnim zahtjevima za kreditne institucije i investicijska društva i o izmjeni Uredbe (EU) br. 648/2012
                  1
               , a posebno njezin članak 497. stavak 3.,

               budući da:

               (1)Kako bi se izbjeglo narušavanje međunarodnih financijskih tržišta i spriječilo kažnjavanje institucija povisivanjem kapitalnih zahtjeva tijekom postupaka priznavanja postojećih središnjih drugih ugovornih strana iz trećih zemalja, člankom 497. stavkom 2. Uredbe (EU) br. 575/2013 utvrđeno je prijelazno razdoblje tijekom kojeg institucije s poslovnim nastanom u Uniji središnje druge ugovorne strane iz trećih zemalja s kojima obavljaju poravnanje transakcija mogu smatrati kvalificiranim središnjim drugim ugovornim stranama.

               (2)Uredbom (EU) br. 575/2013 izmijenjena je Uredba (EU) br. 648/2012 Europskog parlamenta i Vijeća
                  2
                u pogledu određenih ulaznih podataka za izračun kapitalnih zahtjeva institucija za izloženosti prema središnjim drugim ugovornim stranama iz trećih zemalja. U skladu s time, člankom 89. stavkom 5.a Uredbe (EU) br. 648/2012 od određenih se središnjih drugih ugovornih strana iz trećih zemalja zahtijeva da u ograničenom razdoblju izvješćuju o ukupnom iznosu inicijalne marže koju su primile od svojih članova sustava poravnanja. To prijelazno razdoblje odgovara razdoblju utvrđenom člankom 497. stavkom 2. Uredbe (EU) br. 575/2013.

               (3)Utvrđeno je da će oba prijelazna razdoblja isteći 15. lipnja 2014.

               (4)Člankom 497. stavkom 3. Uredbe (EU) br. 575/2013 Komisija se ovlašćuje za donošenje provedbenog akta kako bi se u iznimnim situacijama prijelazno razdoblje za kapitalne zahtjeve produžilo za šest mjeseci. To je produženje potrebno primjenjivati i u odnosu na rokove utvrđene člankom 89. stavkom 5.a Uredbe (EU) br. 648/2012. Ta su prijelazna razdoblja produžena do 15. lipnja 2017. provedbenim uredbama Komisije (EU) br. 591/2014
                  3
               , (EU) br. 1317/2014
                  4
               , (EU) 2015/880
                  5
               , (EU) 2015/2326
                  6
               , (EU) 2016/892
                  7
                i (EU) 2016/2227
                  8
               .

               (5)Od središnjih drugih ugovornih strana s poslovnim nastanom u trećim zemljama koje su do sad podnijele zahtjev za priznavanje, Europsko nadzorno tijelo za vrijednosne papire i tržišta kapitala priznalo je već 28 središnjih drugih ugovornih strana. Od toga su dvije središnje druge ugovorne strane iz Sjedinjenih Američkih Država priznate nakon donošenja Provedbene uredbe (EU) 2016/2227 na temelju Provedbene odluke Komisije (EU) 2016/377
                  9
               . Uz to, nakon donošenja provedbenih odluka Komisije (EU) 2016/2269
                  10
               , (EU) 2016/2275
                  11
               , (EU) 2016/2276
                  12
               , (EU) 2016/2277
                  13
                i (EU) 2016/2278
                  14
               , priznato je i pet središnjih drugih ugovornih strana iz Indije, Japana, Brazila, Međunarodnog financijskog centra u Dubaiju i Ujedinjenih Arapskih Emirata. Naposljetku, dodatne središnje druge ugovorne strane iz Indije i Novog Zelanda mogu biti priznate na temelju provedbenih odluka Komisije (EU) 2016/2269 odnosno (EU) 2016/2274
                  15
               . Unatoč tome, preostale središnje druge ugovorne strane iz trećih zemalja i dalje čekaju priznavanje, a postupak priznavanja neće biti dovršen do 15. lipnja 2017. Ako se prijelazno razdoblje ne produži, institucije s poslovnim nastanom u Uniji (ili njihova društva kćeri s poslovnim nastanom izvan Unije) koje su izložene prema preostalim drugim ugovornim stranama iz trećih zemalja trebale bi znatno povećati svoje kapitalne zahtjeve za te izloženosti. Čak i ako bi ta povećanja mogla biti samo privremena, mogla bi rezultirati povlačenjem tih institucija kao izravnih sudionika u tim središnjim drugim ugovornim stranama ili, barem privremeno, prestankom pružanja usluga poravnanja klijentima tih institucija i tako uzrokovati ozbiljno narušavanje tržišta na kojima spomenute središnje druge ugovorne strane posluju.

               (6)Stoga bi potreba da se izbjegne narušavanje tržišta izvan Unije, koja je prethodno bila razlog produženja prijelaznog razdoblja utvrđenog člankom 497. stavkom 2. Uredbe (EU) br. 575/2013, postojala i nakon isteka produženja prijelaznog razdoblja utvrđenog Provedbenom uredbom (EU) 2016/2227. Dodatnim produženjem prijelaznog razdoblja trebalo bi se institucijama s poslovnim nastanom u Uniji (ili njihovim društvima kćerima s poslovnim nastanom izvan Unije) omogućiti izbjegavanje znatnog povećanja kapitalnih zahtjeva zbog nezavršenog postupka priznavanja za središnje druge ugovorne strane koje na održiv i pristupačan način pružaju posebne vrste usluge poravnanja koje su institucijama s poslovnim nastanom u Uniji (ili njihovim društvima kćerima s poslovnim nastanom izvan Unije) potrebne. Stoga je primjereno prijelazna razdoblja produžiti za dodatnih šest mjeseci.

               (7)Mjere predviđene ovom Uredbom u skladu su s mišljenjem Europskog odbora za bankarstvo,

               DONIJELA JE OVU UREDBU:

               Članak 1.

               Razdoblja od 15 mjeseci iz članka 497. stavka 2. Uredbe (EU) br. 575/2013 odnosno iz članka 89. stavka 5.a drugog podstavaka Uredbe (EU) br. 648/2012, koja su posljednji put produžena u skladu s člankom 1. Provedbene uredbe (EU) 2016/2227, produžuju se za dodatnih šest mjeseci do 15. prosinca 2017.

               Članak 2.

               Ova Uredba stupa na snagu trećeg dana od dana objave u Službenom listu Europske unije.

               Ova je Uredba u cijelosti obvezujuća i izravno se primjenjuje u svim državama članicama.

               Sastavljeno u Bruxellesu 6.6.2017.

                     Za Komisiju

                     Jean-Claude Juncker

                     Predsjednik

                     Jean-Claude Juncker

                     (1)
                  SL L 176, 27.6.2013., str. 1.

                     (2)
                  Uredba (EU) br. 648/2012 Europskog parlamenta i Vijeća od 4. srpnja 2012. o OTC izvedenicama, središnjoj drugoj ugovornoj strani i trgovinskom repozitoriju (SL L 201, 27.7.2012., str. 1.).

                     (3)
                  Provedbena uredba Komisije (EU) br. 591/2014 оd 3. lipnja 2014. o produženju prijelaznih razdoblja povezanih s kapitalnim zahtjevima za izloženosti prema središnjim drugim ugovornim stranama iz Uredbe (EU) br. 575/2013 i Uredbe (EU) br. 648/2012 Europskog parlamenta i Vijeća (SL L 165, 4.6.2014., str. 31.).

                     (4)
                  Provedbena uredba Komisije (EU) br. 1317/2014 оd 11. prosinca 2014. o produženju prijelaznih razdoblja povezanih s kapitalnim zahtjevima za izloženosti prema središnjim drugim ugovornim stranama iz uredbi (EU) br. 575/2013 i (EU) br. 648/2012 Europskog parlamenta i Vijeća (SL L 355, 12.12.2014., str. 6.).

                     (5)
                  Provedbena uredba Komisije (EU) 2015/880 оd 4. lipnja 2015. o produženju prijelaznih razdoblja povezanih s kapitalnim zahtjevima za izloženosti prema središnjim drugim ugovornim stranama iz uredbi (EU) br. 575/2013 i (EU) br. 648/2012 Europskog parlamenta i Vijeća (SL L 143, 9.6.2015., str. 7.)

                     (6)
                  Provedbena uredba Komisije (EU) br. 2015/2326 оd 11. prosinca 2015. o produženju prijelaznih razdoblja povezanih s kapitalnim zahtjevima za izloženosti prema središnjim drugim ugovornim stranama iz Uredbe (EU) br. 575/2013 i Uredbe (EU) br. 648/2012 Europskog parlamenta i Vijeća (SL L 328, 12.12.2015., str. 108.).

                     (7)
                  Provedbena uredba Komisije (EU) br. 2016/892 оd 7. lipnja 2016. o produženju prijelaznih razdoblja povezanih s kapitalnim zahtjevima za izloženosti prema središnjim drugim ugovornim stranama iz Uredbe (EU) br. 575/2013 i Uredbe (EU) br. 648/2012 Europskog parlamenta i Vijeća (SL L 151, 8.6.2016., str. 4.).

                     (8)
                  Provedbena uredba Komisije (EU) 2016/2227 оd 9. prosinca 2016. o produženju prijelaznih razdoblja povezanih s kapitalnim zahtjevima za izloženosti prema središnjim drugim ugovornim stranama iz Uredbe (EU) br. 575/2013 i Uredbe (EU) br. 648/2012 Europskog parlamenta i Vijeća (SL L 336, 10.12.2016., str. 36.).

                     (9)
                  Provedbena odluka Komisije (EU) 2016/377 оd 15. ožujka 2016. o istovrijednosti regulatornog okvira Sjedinjenih Američkih Država za središnje druge ugovorne strane kojima je Komisija za trgovanje robnim ročnicama izdala odobrenje za rad i koje nadzire zahtjevima iz Uredbe (EU) br. 648/2012 Europskog parlamenta i Vijeća (SL L 70, 16.3.2016., str. 32.).

                     (10)
                  Provedbena odluka Komisije (EU) 2016/2269 оd 15. prosinca 2016. o istovrijednosti regulatornog okvira za središnje druge ugovorne strane u Indiji u skladu s Uredbom (EU) br. 648/2012 Europskog parlamenta i Vijeća (SL L 342, 16.12.2016., str. 38.).

                     (11)
                  Provedbena odluka Komisije (EU) 2016/2275 оd 15. prosinca 2016. o istovrijednosti regulatornog okvira za središnje druge ugovorne strane u Japanu u skladu s Uredbom (EU) br. 648/2012 Europskog parlamenta i Vijeća (SL L 342, 16.12.2016., str. 57.).

                     (12)
                  Provedbena odluka Komisije (EU) 2016/2276 оd 15. prosinca 2016. o istovrijednosti regulatornog okvira za središnje druge ugovorne strane u Brazilu u skladu s Uredbom (EU) br. 648/2012 Europskog parlamenta i Vijeća (SL L 342, 16.12.2016., str. 61.).

                     (13)
                  Provedbena odluka Komisije (EU) 2016/2277 оd 15. prosinca 2016. o istovrijednosti regulatornog okvira za središnje druge ugovorne strane u Međunarodnom financijskom centru u Dubaiju u skladu s Uredbom (EU) br. 648/2012 Europskog parlamenta i Vijeća (SL L 342, 16.12.2016., str. 65.).

                     (14)
                  Provedbena odluka Komisije (EU) 2016/2278 оd 15. prosinca 2016. o istovrijednosti regulatornog okvira za središnje druge ugovorne strane u Ujedinjenim Arapskim Emiratima u skladu s Uredbom (EU) br. 648/2012 Europskog parlamenta i Vijeća (SL L 342, 16.12.2016., str. 68.).

                     (15)
                  Provedbena odluka Komisije (EU) 2016/2274 оd 15. prosinca 2016. o istovrijednosti regulatornog okvira za središnje druge ugovorne strane na Novom Zelandu u skladu s Uredbom (EU) br. 648/2012 Europskog parlamenta i Vijeća (SL L 342, 16.12.2016., str. 54.).